Ο αγώνας κατά του φορολογικού νομοσχεδίου ήταν ένας αγώνας δίκαιος και επιβεβλημένος. Δόθηκε με όρους ενότητας και αποφασιστικότητας, τόσο από το σώμα των δικηγόρων, όσο και από το Διοικητικό Συμβούλιό μας. Η ψήφισή του σε καμία περίπτωση δεν αναστέλλει την προσπάθεια μας ο αντισυνταγματικός αυτός νόμος να καταπέσει, τόσο στην κοινωνική συνείδηση, όσο και δικαστικά.

Ωστόσο, η ψήφισή του σηματοδοτεί πλέον την αναγκαιότητα αναπροσαρμογής της μορφής του αγώνα μας. Η συνέχιση της καθολικής αποχής ή αποχών στοχευμένων σε πολλά πεδία, θα πλήξει αδίκως και δυσανάλογα ορισμένες μόνο κατηγορίες συναδέλφων μας, που ήδη είναι αυτοί που κυρίως έχουν σηκώσει το βάρος της αποχής μέχρι σήμερα. Κάτι τέτοιο αφενός θα είναι άδικο για αυτούς και αφετέρου, βάσει της μέχρι σήμερα εμπειρίας μας, ατελέσφορο.

Για το λόγο ο αγώνας μας θα πρέπει στο εξής να επικεντρωθεί στα εξής:

* άμεση προετοιμασία του νομικού οπλοστασίου μας, προκειμένου να προσφύγουμε τόσο ατομικά, όσο και συλλογικά κατά του νόμου, αναδεικνύοντας τα ζητήματα συνταγματικότητας που ήδη έχουν αναδειχθεί. Ενημέρωση των συναδέλφων και πρακτικές συμβουλές για τις ενέργειες στις οποίες μπορούν να προβούν, ενστάσεις αμφισβήτησης των τεκμηρίων, υποδείγματα προσφυγών και αιτήσεων αναστολής, πρόκληση πιλοτικής δίκης και παρέμβαση του ΔΣΑ σε αυτή.
* Παράλληλα, επιδίωξη μας θα πρέπει να είναι οι εκτελεστικές του νόμου αποφάσεις για τον τρόπο ανατροπής του τεκμηρίου να θέτουν όσο το δυνατόν ένα δικαιότερο και καθαρότερο πλαίσιο ελέγχου, ώστε όσοι αμφισβητήσουν το τεκμαρτό εισόδημα να μην καταστούν όμηροι του κράτους και της εφορίας, της διαδικασίας της οποίας γνωρίζουμε όλοι τόσο ως προς τους χρόνους της όσο και ως προς την ποιότητα τους. Οφείλουμε να απαιτήσουμε ο έλεγχος να αφορά μόνο το οικείο φορολογικό έτος, να είναι σύντομος (μέχρι 3 μήνες) και με καθαρούς κανόνες και προϋποθέσεις διενέργειας, εξαρχής γνωστούς.
* Συνέχιση των κινητοποιήσεών μας σε δίκες συμφερόντων δημοσίου μέχρι 22 Δεκεμβρίου. Επανακαθορισμό της στάσης μας αμέσως μετά.

Ο αγώνας μας για ανατροπή του νόμου θα είναι διαρκής και στοχευμένος. Και θα είναι μέχρι τελικής δικαίωσης μας.

Δημήτρης Αναστασόπουλος